
Lepinguliste kohustuste täitmise tähtaja muutmine 

hoonestusõiguse seadmise lepingu järgi (Rakvere 71, Narva)

1. Asjaolud ja menetluse käik

OÜ Maininvestments (registrikood 11115700) on Narva linna omandis oleva ja Narvas aadressil Rakvere 71 asuva kinnistu hoonestaja (alus: 30.06.2003 hoonestusõiguse seadmise leping, reaalkoormatise seadmise leping, ostueesõiguse seadmise leping ja asjaõigusleping - Jõhvi notari Tatjana Boitsova notariaalregistri nr 7620, muudetud 03.10.2005 hoonestusõiguse sisu muutmise kokkulepe, hoonestusõiguse müügileping ja asjaõigusleping - Jõhvi notari Tatjana Boitsova notariaalregistri nr 8050, edaspidi nimetatud ka Leping). OÜ Maininvestments on täitnud oma lepingulised kohustused nimetatud maa-alale kaubanduskeskuse ehitamise osas (kasutusluba nr 7482 väljastatud 20.06.2006).

Hoonestaja poolt makstav hoonestusõiguse aastatasu oli kuni 30.06.2006. a 58 728 krooni ja alates 01.07.2006 - 123 896 krooni (kuulub maksmisele kahes võrdses osas jooksva aasta 01. jaanuariks ja 01. juuliks iga-aastaselt ettemaksuna järgneva poolaasta eest). 

Narva Linnavalitsuse Linnavara- ja Majandusamet esitas OÜ-le Maininvestments 16.12.2011 arve nr 796 (edaspidi ka Arve) hoonestusõiguse tasu osamakse tasumiseks perioodi eest 01.01.2012-30.06.2012 summas 3 959,20 eurot tähtajaks 01.01.2012.

22.02.2012. a pöördus OÜ Maininvestments Linnavara- ja Majandusameti poole avaldusega, milles  teatas, et ettevõtte on jätkuvalt sõltuvuses keerulisest majandussituatsioonist ja Narva linna elanikkonna suhteliselt madalast tarbimisvõimest, mis on kaasa toonud üüride raskendatud laekumise ning üürnike lahkumisi üüripinnalt Rakvere 71. OÜ Maininvestments teatas ka, et möödunud aasta lõpul sai lühikese ajavahemikul, 21. novembril ja 16. detsembril, kaks hoonestusõiguse eest nõutavat arvet kogusummas 7918 eurot. Seoses sellega palutakse esitatud Arve ajatamist 4 kuu peale, tasumisega igakuiselt võrdsetes osades, st 989,75 eurot kuus.

OÜ Maininvestments on korduvalt (06.01.2009, 08.06.2009, 04.01.2010, 26.07.2010 ja 21.11.2011) pöördunud linna poole avaldustega hoonestusõiguse aastatasu maksmise ajatamiseks. Narva Linnavalitsuse korraldustega  21.01.2009 nr 74-k, 15.07.2009 nr 796-k, 10.02.2010 nr 148-k, 22.09.2010 nr 1116-k ja 28.12.2012 nr 1207-k on OÜ-le Maininvestments pikendatud hoonestusõiguse tasumise tähtaegu ning 29.01.2009, 30.07.2009, 26.02.2010, 07.10.2010 ja 11.01.2012 on sõlmitud sellekohased notariaalsed kokkulepped. Hoonestaja on antud kokkulepete tingimused täitnud ning maksnud ajatatud hoonestusõiguse tasu (10 325 krooni kuus) õigeaegselt. 
Samas palub OÜ Maininvestments leida võimalus ka kõikide järgnevate perioodide eest, kuni 01.01.2014. aastani, koostatavate arvete ajatamiseks igakuiste osamaksetena summas 659,83 eurot kuus.
OÜ Maininvestments taotlus oli arutusel Narva Linnavalitsuse linnavarakomisjoni koosolekul 14.03.2012 (protokoll nr 3), kus võeti vastu otsus:

1. Arvestades praegust Eesti majandusolukorda ning OÜ Maininvestments finantsolukorda, samuti linna huvitatust hoonestusõiguse tasu laekumisest linnaeelarvesse, pidada võimalikuks: 
1.1 Rahuldada OÜ Maininvestments taotlus hoonestusõiguse tasu suuruses 3 959,20 eurot, mille tasumise kohustus tuleneb Lepingu punktidest 5.1 ja 5.2 ja Narva Linnavalitsuse Linnavara- ja Majandusameti 16.12.2011 arvest nr 796 perioodi 01.01.2012-30.06.2012 eest, tasumiseks võrdsetes osades (989,80 eurot kuus) 4 kuu jooksul (märtsist juunini 2012).
1.2 Rahuldada OÜ Maininvestments taotlus Lepingu punktides 5.1 ja 5.2 ettenähtud hoonestusõiguse tasu ajatamiseks kõikide järgnevate perioodide eest, kuni 01.01.2014. aastani, igakuiste osamaksetena summas 659,88 eurot kuus.
2. Narva Linnavalitsuse Linnavara- ja Majandusametil esitada antud küsimus Narva Linnavalitsuse istungile vastavasisulise  korralduse vastuvõtmiseks.

2. Õiguslikud alused

Kohaliku omavalitsuse korralduse seaduse § 30 lõike 1 punkti 2 kohaselt lahendab ja korraldab linnavalitsus kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Narva Linnavolikogu 17.03.2005 määrusega nr 13/52 kinnitatud “Narva linna munitsipaalomandis oleva hoonestamata maa hoonestusõiguse seadmise korra” (edaspidi Kord) punkti 45 kohaselt hoonestaja maksab hoonestusõiguse aastatasu osade kaupa kaks korda aastas järgneva perioodi avansilise maksena 1. juuliks ja 1. jaanuariks. Hoonestusõiguse aastatasu osamaksete tähtaegu saab määrata (muuta) poolte kokkuleppel. 

Vastavalt Korra punktile 57 juhul, kui täitmise käigus on mõne hoonestusõiguse seadmise lepingu punkti täitmine oluliselt raskendatud, võib poolte kokkuleppel ja Narva Linnavalitsuse otsustuse alusel lepingutingimusi muuta või hoonestusõigust lõpetada.

3. Otsus

3.1. Lubada Osaühingul MAININVESTMENTS (registrikood 11115700, asukoht Valli 4, Tallinn) tasuda 30.06.2003 hoonestusõiguse seadmise lepingu, reaalkoormatise seadmise lepingu, ostueesõiguse seadmise lepingu ja asjaõiguslepingu (Jõhvi notari Tatjana Boitsova notariaalregistri nr 7620) punktides 5.1 ja 5.2 ette nähtud ning Narva Linnavalitsuse Linnavara- ja Majandusameti 16.12.2011 arve nr 796 alusel perioodi 01.01.2012-30.06.2012 eest tasumisele kuulunud hoonestusõiguse tasu suuruses 3959,20 eurot võrdsetes osades (s. o 989,80 eurot kuus) märtsist juunini 2012. a.

3.2.  Lubada Osaühingul MAININVESTMENTS tasuda Lepingu punktides 5.1 ja 5.2 ette nähtud hoonestusõiguse tasu kõikide järgnevate perioodide eest, kuni 01.01.2014. aastani, igakuiste osamaksetena summas 659,88 eurot kuus

3.3. Volitada linnapead Tarmo Tammiste’t Narva linna nimel allkirjastama vastav notariaalselt vormistatud Lepingu muudatus.

4. Rakendussätted

4.1. Narva Linnavalitsuse Linnavara- ja Majandusametil teha käesolev korraldus teatavaks OÜ-le Maininvestments.

4.2. Käesolev korraldus jõustub seaduses sätestatud korras.

4.3. Korraldust võib vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.

